**César Alejandro Rodríguez Cotos**, coñecido como **Ces Cotos**, nado en Barquisimeto o 7 de marzo de 2000, é un futbolista galego-venezolano que xoga como centrocampista no Polvorín, da Segunda División RFEF.

Traxectoria
-----------

De ascendencia ourensá, naceu na cidade venezolana de Barquisimeto e aos cinco meses trasladouse coa súa familia a Galicia, instalándose na Coruña. Comezou xogando ao fútbol no Calasanz, e en 2010, con 10 anos, ingresou na canteira do Deportivo da Coruña. Entrou en categoría alevín, e subiu polas diferentes categorías ata chegar ao equipo xuvenil da División de Honra. Rematada a súa etapa como xuvenil, rexeitou saír cedido a algún equipo, e abandonou o Deportivo despois de 9 anos no club.

Para a tempada 2019/20 fichou pola UD Paiosaco, co que xogou na Terceira División. A campaña seguinte fichou polo Ourense CF, no mesmo grupo da Terceira División española, onde militou tempada e media. No equipo ourensán disputou un total de 50 partidos, un deles na Copa do Rei ante o Leganés, da Segunda División.

O 22 de xaneiro de 2022 asinou polo Olympiakos Volos da Segunda Superliga de Grecia. Debutou unha semana despois, marcando un gol no empate 1-1 ante o Apollon Larissa FC. Con todo, trala chegada dun novo adestrador, Timos Kavakas, foi relegado ao banco de suplentes. Recuperou a titularidade no treito final da competición e marcou tres goles nos cinco últimos encontros, pero foron insuficientes para evitar o descenso do club á Gamma Ethniki.

A continuación regresou a Galicia, fichando como novo xogador do Polvorín, da Segunda División RFEF. Fíxose rapidamente coa titularidade no filial do Lugo, adestrado por Trashorras, e o 22 de outubro de 2022, debutou co primeiro equipo na Segunda División. Foi na xornada 12, nunha vitoria por 2-0 sobre o Burgos no Anxo Carro, onde o técnico Hernán Pérez lle deu entrada na media hora final como substituto de Cuéllar. Xogou tamén nas tres seguintes xornadas da categoría de prata e foi titular no partido de Copa do Rei ante o Arenas de Getxo en Gobela.

Notas
-----

1. 1 2  Meitín Buján, Ignacio (25 de outubro de 2022). "El Lugo pone alas a otro jugador del filial: Ces Cotos". *La Voz de Galicia* (en castelán). Consultado o 2 de abril de 2023.
2. ↑  Garrote, Pepe (30 de agosto de 2020). "César se apunta al Ourense CF". *La Región* (en castelán). Consultado o 11 de xullo de 2022.
3. 1 2 3 4  Lestón, Antón (24 de maio de 2022). "César Cotos: «En el extranjero haces un buen año y puedes salir en el Fifa»". *La Voz de Galicia* (en castelán). Consultado o 11 de xullo de 2022.
4. ↑  Vázquez, Rosa (15 de decembro de 2020). "Un Ourense con 10 le pone caro el pase al Leganés" (en castelán). Consultado o 11 de xullo de 2022.
5. ↑  "Ces Cotos deja un Ourense CF que no jugará en Lugo". 22 de enero de 2022. Consultado o 6 de febrero de 2022.
6. ↑  "Apollon Larisas 1-1 Olympiakos Volou". 30 de enero de 2022. Consultado o 6 de febrero de 2022.
7. ↑  "El Arenas deja K.O. al Lugo en la competición del K.O.". *Marca* (en castelán). 12 de novembro de 2022. Consultado o 2 de abril de 2023.

Véxase tamén
------------

### Ligazóns externas

* Datos do xogador en LaPreferente *(en castelán)*.

|  |  |
| --- | --- |
| Control de autoridades | 
* Wd: Q110826191
* BDFutbol: 110177
* Soccerway: 625918
* Transfermarkt: 636413

 |